THAI จัดเที่ยวบินพิเศษรับคนไทยจาก UAE กลับประเทศ
THAI จัดเที่ยวบินพิเศษรับคนไทยจาก UAE กลับประเทศ
29 ก.ค. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัทการบินไทย จำกัด (มหาชน) หรือ THAI เปิดเผยว่า บริษัทฯ ปฏิบัติภารกิจรับคนไทยกลับบ้านอย่างต่อเนื่อง โดยครั้งนี้เป็นคนไทยในสหรัฐอาหรับเอมิเรตส์ (UAE) และประเทศใกล้เคียง ที่มีความจำเป็นต้องเดินทางกลับประเทศไทย และได้แจ้งความประสงค์ที่จะเดินทางกลับประเทศไทยไว้กับสถานเอกอัครราชทูต ณ กรุงอาบูดาบี และสถานกงสุลใหญ่ ณ เมืองดูไบ
ทั้งนี้ บริษัทฯ ได้ให้ความร่วมมือกับกระทรวงการต่างประเทศของไทย ในการจัดเที่ยวบินพิเศษ เที่ยวบินที่ ทีจี 518 เส้นทาง ดูไบ – กรุงเทพฯ รับผู้โดยสารชาวไทย จำนวน 170 คน ออกเดินทางจากดูไบ สหรัฐอาหรับเอมิเรตส์ เวลา 21.00 น. (เวลาท้องถิ่น) เมื่อวันที่ 28 กรกฎาคม 2563 ถึงกรุงเทพฯ เวลา 06.35 น. ในวันที่ 29 กรกฎาคม 2563 ซึ่งบริษัทฯ ยังได้ทำการขนส่งสินค้าในเที่ยวบินทั้งขาไปและขากลับด้วย
อนึ่ง ถึงแม้ว่าการบินไทยหยุดทำการบินชั่วคราว แต่บริษัทฯ มีความพร้อมในการปฎิบัติภารกิจในทุกเที่ยวบินเพื่อรับคนไทยเดินทางกลับบ้านมาพบครอบครัวโดยสวัสดิภาพ